5.10.2019 (Webnoviny.sk) – Anglický druholigový futbalový klub Derby County potrestalo pokutou vo výške šesťtýždňovej mzdy dvojicu svojich hráčov Toma Lawrenca a Masona Bennetta za to, že ešte v druhej polovici septembra spôsobili autonehodu, pričom obaja boli pod vplyvom alkoholu.
Ukončená sezóna pre kapitána
Najhoršie však dopadol kapitán County Richard Keogh, ktorý sedel na zadnom sedadle, pri nehode utrpel vážne zranenie kolena a sezóna 2019/2020 sa pre neho predčasne skončila.
Vedenie klubu rozhodlo, že dvojica Lawrence, Bennett tiež musí 80 hodín venovať komunitnej práci, musia v rámci toho absolvovať aj diskusie o rizikách požívania alkoholu.
Postavia sa pred súd
To však nie je všetko, pretože spomenuté duo sa musí postaviť aj pred súd, termín pojednávania vytýčili na 15. októbra. Incident sa udial v čase, keď hráči smerovali domov po spoločnej tímovej večeri, ktorej predmetom bola aj diskusia o smerovaní klubu. Spomenuté trio v popíjaní pokračovalo po klubovej akcii a dostali sa do poriadneho maléru.
Tom Lawrence sa pritom len niekoľko dní pred súdom predstaví na Slovensku, tréner Ryan Giggs ho totiž nominoval na októbrové súboje reprezentácie Walesu v kvalifikácii ME 2020 proti Slovensku (10. októbra v Trnave) a Chorvátsku (13. októbra v Cardiffe).
Zdroj: Webnoviny.sk – Lawrence bude za spôsobenie nehody potrestaný, len pár dní pred súdom sa predstaví na Slovensku © SITA Všetky práva vyhradené.